Bygdevise (Kor er hammaren, Edvard)

Bygdevise, trolig mest kjent som Kor er hammaren, Edvard, er ei vise med tekst av Jahn-Arill Skogholt, skrevet våren 1970. I bokform ble visa først publisert med melodi av Børre Larsen, men nådde et større publikum da Jack Berntsens versjon ble gitt ut på singel i 1974 med Jack Berntsen og Kystfolket. Utgivelsen med A-sida 50 mil for Norge er blitt omtalt som «tidenes første plate på nordnorsk».

I boka Fram fra de hundrede mile – Nordnorsk litteratur fra 1945 til 1992 skriver forfatteren Finn Stenstad: «Det var uten tvil Kor er hammaren Edvart eller Bygdevise som ble symbolet for den kunstneriske og litterære frammarsjen som fant sted i nord utover på 1970-tallet. Det litterære budskapet var som skapt for tiden: utkant-Norges politiske oppgjør med sentralmyndigheter og kapitalkrefter som toppet seg i EF-striden først på syttitallet.» 

Visa ble flittigt brukt i visemiljøer og politiske sammenhenger, men i mindre grad av etablerte artister. De første framføringene i riksdekkende media var trolig i radioprogrammet Visekvarten: i oktober med 16 år gamle Kari Bremnes (Jack Berntsens melodi) og i desember med Rita Eide (Børre Larsens melodi). I NRKs TV-arkiv eksisterer et opptak fra 1975 med visesangeren Kristin Berglund fra programmet «Syng ut jenter!».

Utgivelser (utvalg) 
Der ingenting anna er oppgitt: Melodi Jack Berntsen.
Geirr Lystrup: Egon Gruphs reise i virkeligheten (melodi Børre Larsen, Gyldendal 1973) 
Sanger fra folkets kamp (melodi Børre Larsen, visehefte, Profil ekstra nr. 2b 1973) 
Jack Berntsen og Kystfolket: 50 mil for Norge/Bygdevisa (Kor er hammaren, Edvard) (singel, Plateselskapet Mai 1974) 
Viseklubben Lovisa: Med hammar og høtt (album, Plateselskapet Mai 1976) 
Jahn-Arill Skogholt: Kor er hammaren, Edvard? Ein distriktspolitisk pamflett (begge melodier, bok, Samlaget 1977) 
Dr. Fish: Vi har prøvd og fortalt det i alle år ... (album, S-Forlaget ‎1983) 
Finn Stenstad: Fram fra de hundrede mile – Nordnorsk litteratur fra 1945 til 1992 (bok, Universitetsforlaget, 1992) 
Jack Berntsen: Med røde roser – The Best of Jack Berntsen (album, 1996) 
Dr. Fish: Jeg bor i Lofoten (album, S-Forlaget 2013)

TV-opptak 
 Kristin Berglund, NRK 10. mars 1975.

Referanser 

Norske sanger